เม็ดเลือดขาวมีชนิดใดบ้าง
เม็ดเลือดขาว (White blood cell หรือ Leukocyte) เรียกย่อว่า WBC หรือ wbc เป็นเซลล์ที่สร้างจากไขกระดูก และเป็นเซลล์ที่อยู่ในหลอดเลือดเป็นส่วนใหญ่ แต่สามารถพบได้ในระบบน้ำเหลือง และในเนื้อเยื่อต่างๆโดยเฉพาะเมื่อมีการอักเสบของเนื้อเยื่อนั้นๆ มีหน้าที่หลักในระบบภูมิคุ้มกันต้านทานโรคของร่างกาย

เม็ดเลือดขาวมีหลายชนิด แต่ละชนิดทำงานในด้านภูมิคุ้มกันต้านทานโรคที่แตกต่างกัน เช่น

- Neutrophil จะเกี่ยวข้องกับการติดเชื้อโรค ซึ่งค่าเม็ดเลือดขาว Neutrophil รวมทั้งหมด จะเรียกว่า “Absolute neutrophil count (ย่อว่า ANC)” โดยค่าปกติคือ 2,500 - 6,000 /ไมโครลิตร และถ้าค่านี้ต่ำกว่า 1,000 /ไมโครลิตร จะเป็นตัวบอกว่า ร่างกายจะมีโอกาสติดเชื้อต่างๆได้สูง โดยเฉพาะเมื่อค่านี้ต่ำกว่า 500 ที่เป็นสาเหตุให้ผู้ป่วยติดเชื้อรุนแรงจนเป็นเหตุเสียชีวิตได้
- Lymphocyte จะเกี่ยวข้องกับภูมิคุ้มกันต้านทานโรคจากสาเหตุต่างๆ โดยแบ่งเป็น 3 ชนิดหลัก คือ Natural killer cell (NK cell, เกี่ยวข้องกับภูมิคุ้มกันฯที่ติดตัวมาตั้งแต่เกิด โดยเป็นภูมิคุ้มกันฯทั่วไปที่ไม่เฉพาะต่อสารแปลกปลอมชนิดใดๆ หน้าที่หลักคือ เป็นตัวฆ่าเชื้อโรค โดยเฉพาะ เชื้อไวรัส), T – cell หรือ T-lymphocyte (เซลล์สร้างเซลล์ภูมิคุ้มกันฯที่เกิดขึ้นในภายหลังต่อเมื่อร่างกายได้รับตัวกระตุ้นต่างๆ ที่หลุดเข้ามาในร่างกาย), และ B-cell หรือ B Lymphocyte (คือ เซลล์ที่ทำหน้าที่ผลิตสารภูมิต้านทาน )
- Basophil จะเกี่ยวข้องกับการปล่อยสาร Histamine ในการตอบสนองของร่างกายต่อกระบวนการอักเสบต่างๆ
- Monocyte จะมีหน้าที่เกี่ยวข้องกับการอักเสบติดเชื้อ และการจับกินสิ่งแปลกปลอมที่เข้ามาในร่างกาย เช่น เชื้อโรคต่างๆ ซึ่งเมื่อเซลล์มีการจับกินสิ่งแปลกปลอมต่างๆ จะเรียกเซลล์เหล่านี้ว่า Macrophage
- Eosinophil จะเกี่ยวข้องกับ การติดเชื้อปรสิต และ/หรือภูมิแพ้ และ/หรือภูมิต้านตนเอง(โรคออโตอิมมูน)

ทั้งนี้ เม็ดเลือดขาวที่เคลื่อนย้ายออกจากกระแสเลือดเพื่อเข้าไปอยู่/ไปทำงานในเนื้อเยื่อต่างๆอย่างถาวรเพื่อการจับกินสิ่งแปลกปลอมที่หลุดเข้าไปในเนื้อเยื่อเหล่านั้น รวมถึงจะเกี่ยวข้องกับกระบวนการสร้างภูมิคุ้มกันต้านทานโรคให้กับเนื้อเยื่อเหล่านั้นรวมถึงกับร่างกาย จะเรียกว่า Fixed leukocyte และมีชื่อเรียกได้ต่างๆ เช่น Mast cell, Histiocyte, Dendritic cell, Kupffer cell, หรือ Microglia
Physiology